הנרי קרטר סטיוארט

הנרי קרטר סטיוארט (באנגלית: Henry Carter Stuart; ) היה איש עסקים ופוליטיקאי אמריקאי מווירג'יניה, איש המפלגה הדמוקרטית, שכיהן כמושל וירג'יניה ה-47 בשנים 1914–1918, תקופת מלחמת העולם הראשונה.
ראשית חייו
הנרי קרטר סטיוארט נולד בווייטוויל שבווירג'יניה כבנם של ויליאם אלכסנדר סטיוארט ושל מרי טיילור קרטר סטיוארט. הייתה לו אחות גדולה בשם אלייזה, שנפטרה ב-1862. בבעלות המשפחה היו אלפי אקרים של אדמת מרעה בדרום-מערב וירג'יניה, שנרכשו במשך הדורות, כולל באמצעות קשרי נישואים. בסופו של דבר חי סטיוארט באיסט רוזדייל, מעון שנרכש על ידי אחד מאבות משפחת אימו מידי פטריק הנרי ב-1774, ושבמהלך מלחמת העצמאות של ארצות הברית היה מוצב ששמר על נהר קלינץ'. סבו מצד אביו, ארצ'יבלד סטיוארט , היה עורך דין וחבר בית הנבחרים של ארצות הברית ואביהם של כמה בנים, שאחד מהם, דודו של הנרי סטיוארט, היה מפקד פרשים בצבא הקונפדרציה במלחמת האזרחים האמריקאית ושמו היה .

ב-1874 סיים סטיוארט את לימודיו באמורי והנרי קולג'. ב-1896 הוא נשא לאישה את דודניתו, מרגרט ברוס קרטר, אך לשניים לא נולדו ילדים. אחיינו, שנשא אותו שם, וכונה הארי קרטר סטיוארט , בנו של אחיו של סטיוארט ושותפו לעסקים, דייל קרטר סטיוארט, היה לימים חבר הסנאט של וירג'יניה ופעיל בתנועת "ההתנגדות המסיבית" , שבשנות ה-50 של המאה ה-20 הניעה צעדי חקיקה למניעת ביטול ההפרדה הגזעית במוסדות החינוך, בעיקר לאחר פסק דין בראון נגד מועצת החינוך.
קריירה עסקית
סטיוארט נולד למשפחה עשירה, ונעשה עשיר עוד יותר. עם מות אביהם ב-1893, הוא השתלט יחד עם אחיו אלכסנדר ודייל על חברת המלח של אביהם, שאז כבר הפכה לחברה לגידול בקר. הם בנו את חברת סטיוארט קרקעות ובקר והפכו אותה לחברת הבקר הגדולה ביותר ממזרח לנהר המיסיסיפי, עם שטחי חקלאות בהיקף של 50,000 אקרים בארבעה מחוזות. דורות של אבות ובנים עבדו עבור החברה, ורבים חיו בעיירות הפאודליות למחצה של החברה, שניסתה לשלוט על נגישותם לאלכוהול. חברת גידול הבקר ומיזמים נוספים של סטיוארט שלטו גם במאגרים רחבים של פחם ושל עצים.
קריירה פוליטית
סטיוארט החל את הקריירה הפוליטית שלו ב-1893 לאחר מות אביו. הוא ארגן משאל עם מדינתי על שאלת בחירתם של הסנאטורים בבחירות כלליות, זאת על רקע העובדה שהמועמד המועדף עליו, פיציו לי, מושל המדינה לשעבר ואחיינו של רוברט אדוארד לי, לא נבחר לסנאט על ידי אספת המדינה של וירג'יניה, שתחת זאת בחרה בעורך דין של חברת רכבות, תומאס ס. מרטין. במשך השנים נעשה סטיוארט יותר ויותר מזוהה עם המנגנון הפוליטי של המפלגה הדמוקרטית שנוהל על ידי מרטין, אך נתן עדיפות גבוהה יותר לחקלאים מאשר למגזר הרכבות. כך, כאשר היה סטיוארט חבר בנציבות התאגידים המדינתי, הוא פיקח על חברות הרכבות והעלה את מס התאגידים הנמוך.

כמי שהיה נציג מחוז ראסל בוועידת החוקה של וירג'יניה שהתכנסה בשנים 1901–1902, סייע סטיוארט להניע ביצוע רפורמה בחוקת תקופת השיקום בדרכים רבות. עם זאת, חוקת 1902 החדשה גם הנהיגה גביית מס גולגולת ונקטה בצעדים אחרים ששללו את זכות הבחירה מאפרו-אמריקאים ומעניים לבנים רבים, אך אפשרה את צמיחתו של המנגנון הפוליטי של מרטין. סטיוארט שירת בנציבות התאגידים המדינתית בשנים 1902–1908. אף על פי שהוא שאף להתמודד על משרת מושל המדינה ב-1909, שעה סטיוארט לעצתו של מרטין, ותחת זאת התמודד בבחירות על מושב בבית הנבחרים של ארצות הברית, אך נוצח על ידי חבר בית הנבחרים מזה שש תקופות כהונה, הרפובליקני קמפבל בסקום סלמפ .
מושל וירג'יניה
כגמול לנאמנותו המפלגתית, אפשר מרטין לסטיוארט להתמודד על משרת מושל וירג'יניה ללא מתחרים מולו. כמושל, קידם סטיוארט משאל עם מדינתי שקבע איסור על מכירת משקאות אלכוהוליים. הוא גם מינה ועדה, שב-1919 ערכה שינויים בספר החוקים של וירג'יניה, בפעם הראשונה מאז 1887, והפעיל חקיקה לייעול המיסוי, כך שהמחוזות יכלו למסות נכסי מקרקעין. מהלך זה הגדיל את הכנסות המדינה בכמעט 750,000 דולר. ב-1915 קידם סטיוארט את ההתמודדות של הארי פ. בירד לסנאט של וירג'יניה, שעשור לאחר מכן שלט במנגנון המפלגתי של מרטין. במהלך תקופת ממשלו של סטיוארט הייתה מלחמת העולם הראשונה לאירוע מרכזי, והוא עודד את בני וירג'יניה לגדל מזון בבתיהם כדי לתמוך במאמץ המלחמתי הלאומי.
שנותיו האחרונות
לאחר תום כהונתו כמושל, שירת סטיוארט במועצת תעשיות המלחמה הפדרלית, לאחר מכן, ב-1921 הוא הקים את "אגודת שלם כשאתה עובר בדרך" (Pay as You Go Roads Association), שנאבקה נגד הנפקת איגרות חוב לסלילת כבישים. כבישי האגרה במימון איגרות החוב בווירג'יניה שהחלו לפעול עוד לפני מלחמת האזרחים היו הרי אסון וגרמו לפשיטות רגל רבות.

הנרי קרטר סטיוארט נפטר במחוז ראסל ב-24 ביולי 1933, בגיל 78. הוא נטמן בבית הקברות המחוזי.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1656-1657

קישורים חיצוניים

 הנרי קרטר סטיוארט באתר אגודת המושלים הלאומית 
 הנרי קרטר סטיוארט באנציקלופדיה של וירג'יניה 
 מסמכי הנרי קרטר סטיוארט בספריית וירג'יניה 
 הנרי קרטר סטיוארט באתר The Political Graveyard 


הערות שוליים

קטגוריה:אמריקאים ילידי וירג'יניה
קטגוריה:מושלי וירג'יניה
קטגוריה:בוגרי מכללת אמורי והנרי
קטגוריה:מושלי מדינות ארצות הברית מהמפלגה הדמוקרטית
קטגוריה:אמריקאים שנולדו ב-1855
קטגוריה:אמריקאים שנפטרו ב-1933